U-I-122/91
Natisni
Opravilna št.:
U-I-122/91
Datum odločitve:
10. 9. 1992
Objavljeno:
Ur. list RS, št. 46/92 in OdlUS I, 56
ECLI:
ECLI:SI:USRS:1992:U.I.122.91
Akt:
Zakon o kmetijskih zemljiščih (Ur. list SRS, št. 1/79, 11/81, 1/86, 9/90 in Ur. list RS, št. 5/91) (ZKZ), 51. do 58. čl. - poglavje 'zemljiški maksimum'
Izrek:
Izpodbijane določbe zakona se razveljavijo.

Odločba ima pravni učinek po 1. in 2. odst. 414. člena ustave iz leta 1974.
Evidenčni stavek:
Zakonske določbe, ki na splošno omejujejo oz. izključujejo lastninsko pravico na kmetijskih zemljiščih, po presoji sodišča niso v skladu z ustavnimi določbami, ki zagotavljajo pravico do osebne lastnine in dedovanja, določajo način pridobivanja in uživanja lastnine in določajo odvzem ali omejitev lastninske pravice v javno korist proti nadomestilu v naravi ali proti odškodnini pod pogoji, ki jih določa zakon. Ustava ne omejuje lastninske pravice, ampak omogoča le, da zakon določa način pridobivanja in uživanja lastnine, tako da je zagotovljena njena gospodarska, socialna in ekološka funkcija oz. omogoča odvzem ali omejitev lastninske pravice le v javno korist pod zakonsko določenimi pogoji.
Geslo:
Odvzem ali omejitev lastninske pravice - razlastitev.

Ustavnost zemljiškega maksimuma.
Pravna podlaga:
Ustava, 1991, 33., 67., 69. člen

Ustava 1974, 1. in 2. odst. 414. čl.

Ustavni zakon za izvedbo Ustave (UZIU), 7. čl.

Zakon o postopku pred Ustavnim sodiščem SR Slovenije (ZUSS), 1. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marija Stritar, Dovje
Datum vloge:
12. 3. 1991
Vrsta odločitve:
odločba
Vrsta rešitve:
razveljavitev ali odprava
Dokument:
US16123
Dokument v PDF obliki:
U-I-122-91.pdf
115 KB
Prenesite datoteko
U-I-122/91
10/9-1992
ODLOČBA
Ustavno sodišče je na pobudo Marije Stritar z Dovjega v postopku za oceno ustavnosti zakona o kmetijskih zemljiščih na seji dne 10/9-1992
odločilo:
1. Določbe 51. do 58. člena zakona o kmetijskih zemljiščih (Ur. list SRS, št. 1/79, 11/81, 1/86, 9/90 in Uradni list RS, št. 5/91) se razveljavijo.
2. Ta odločba ima pravni učinek po prvem in drugem odstavku 414. člena ustave iz leta 1974.
Obrazložitev
Ustavno sodišče je s sklepom št. U-I-122/91-9 z dne 26/3-1992 sprejelo pobudo, ki je bila vložena 20/12-1991, in začelo postopek za oceno ustavnosti določb poglavja 'Zemljiški maksimum', ki zajema člene 51 do 58 zakona o kmetijskih zemljiščih oz. člene 53 do 60 prečiščenega besedila tega zakona (Ur. list SRS, št. 17/86). Dne 23/12-1991 je začela veljati nova ustava, ki v 33. členu zagotavlja pravico do zasebne lastnine in dedovanja. Iz 67. člena ustave izhaja, da zakon določa način pridobivanja in uživanja lastnine tako, da je zagotovljena njena gospodarska, socialna in ekološka funkcija. Lastninska pravica na nepremičnini se lahko v skladu z 69. členom ustave v javno korist odvzame ali omeji proti nadomestilu v naravi ali proti odškodnini pod pogoji, ki jih določa zakon (razlastitev).
Izpodbijane določbe zakona o kmetijskih zemljiščih omejujejo lastninsko pravico na kmetijskih zemljiščih in sicer kmetom na 30 ha kmetijskega obdelovalnega zemljišča na gospodarstvo, nekmetom v ravninskih predelih na 1 ha kmetijskih zemljišč in gozda skupaj, v predelih nad 600 m nadmorske višine na 3 ha skupnih površin, izključujejo pa tudi lastninsko pravico nekmetov na kmetijskih zemljiščih, ki spadajo v I. kategorijo.
Omenjene določbe zakona, ki na splošno omejujejo oziroma izključujejo lastninsko pravico na kmetijskih zemljiščih, po presoji sodišča niso v skladu z navedenimi določbami ustave.
Ustava ne omejuje lastninske pravice, ampak omogoča le, da zakon določa način pridobivanja in uživanja lastnine tako, da je zagotovljena njena gospodarska, socialna in ekološka funkcija oziroma omogoča odvzem ali omejitev lastninske pravice le v javno korist pod zakonsko določenimi pogoji. Sporne zakonske določbe pa teh z ustavo določenih pogojev ne izpolnjujejo.
Ustavno sodišče lahko po 161. členu ustave zakon le razveljavi.
Ker razveljavitev učinkuje le za naprej, je sodišče na podlagi 7. člena ustavnega zakona za izvedbo ustave RS odredilo uporabo prvega in drugega odstavka 414. člena prejšnje ustave. Ustavno sodišče je sprejelo to odločbo na podlagi prvega odstavka 161. člena ustave in ob uporabi 1. alinee tretjega odstavka 25. člena zakona o postopku pred Ustavnim sodiščem SRS (Ur. list SRS, št. 39/74 in 28/76).
Ustavno sodišče je sprejelo to odločbo v sestavi: predsednik dr. Peter Jambrek in sodniki: dr. Tone Jerovšek, mag. Matevž Krivic, dr. Anton Perenič, mag. Janez Snoj, dr. Janez Šinkovec in dr. Lovro Šturm.
P r e d s e d n i k
dr. Peter Jambrek